རྒྱ་ནག་གིས་ཨ་མི་རི་ཀའི་གཞུང་སྒེར་གཉིས་ཀའི་རིག་མཛོད་འཕྲུལ་ཆས་ཀམ་ཕཱུ་ཀྲར་ནང་ལྐོག་ཏུ་འཛུལ་ཏེ།ཨ་མི་རི་ཀའི་བཟོ་ཚོང་ལས་ཁང་ཁག་གི་ཚོང་ལས་བྱེད་ཕྱོགས་ལ་ཉུལ་བྱེད་པ་དང་།ཚོང་དོན་གྱི་གསང་བའི་གནས་ཚུལ་རྣམས་རྐུ་འཁྱེར་བྱེད་པ་སོགས་ཀྱི་གནས་ཚུལ་ཡོང་གི་ཡོད་པ་དེ་ཚོའི་ཐད།རྒྱ་ནག་ལ་ཉེས་ཆད་གཏོང་རྒྱུའི་ཐབས་བྱུས་ཇི་ཡོད་ཞིབ་འཇུག་བྱེད་དགོས་པ་ཡིན་ཞེས།ཨ་མི་རི་ཀའི་གྲོས་ཚོགས་ཀྱི་ཐབས་བྱུས་འདྲི་ཡུལ་ཚོགས་ཆུང་ཞིག་གིས་གཟའ་ཕུར་བུའི་ཉིན་གྲོས་ཚོགས་ལ་སྐུལ་མ་གནང་ཡོད་པ་རེད།དེ་ཡང་།ཨ་མི་རི་ཀ་དང་རྒྱ་ནག་གི་དཔལ་འབྱོར་དང་བདེ་སྲུང་བསྐྱར་ཞིབ་ཁང་ཞེས་པ་ནི།ཨ་མི་རི་ཀ་དང་རྒྱ་ནག་གི་དཔལ་འབྱོར་དང་བདེ་སྲུང་གི་འབྲེལ་བའི་ཐད་བརྟག་དཔྱད་དང་ཞིབ་འཇུག་བྱས་ཏེ།གྲོས་ཚོགས་ལ་སློབ་སྟོན་གནང་མཁན་ཚོགས་ཆུང་ཞིག་ཡིན་ཞིང་།ཚོགས་ཆུང་འདི་ནི།ཨ་མི་རི་ཀའི་སྲིད་དོན་ཚོགས་པ་གཙོ་བོ་གཉིས་ཀའི་མི་སྣ་ལས་གྲུབ་པ་ཞིག་ཡིན་པ་དང་།ཚོགས་ཆུང་འདིས་ལོ་ལྟར་ཞིབ་འཇུག་བྱས་པའི་སྙན་ཐོ་ཞིག་གྲོས་ཚོགས་ལ་འབུལ་གྱི་ཡོད་པ་རེད།འདི་ལོའི་སྙན་ཐོ་དེ་བཞིན།གཟའ་ཕུར་བུའི་ཉིན་ཕུལ་ཡོད་པ་དང་དེའི་ནང་གོང་གི་གནས་ཚུལ་དེ་ཚོ་འཁོད་ཡོད་པ་རེད།།